I Indledning

Den 10. marts 2020 understregede Den Europæiske Unions stats- og regeringschefer behovet for en fælles europæisk tilgang med hensyn covid-19 og en tæt koordinering med Europa-Kommissionen.

Den 16. marts 2020 vedtog Kommissionen en meddelelse stilet til Europa-Parlamentet, Det Europæiske Råd og Rådet om "midlertidige restriktioner for ikkevæsentlige rejser til EU". Med nævnte meddelelse rettede Kommissionen en henstilling til, at Det Europæiske Råd bør at handle med henblik på, at stats- og regeringscheferne i Schengenmedlemsstaterne og deres modparter i de associerede Schengenstater hurtigt vedtager en koordineret afgørelse om at anvende midlertidige restriktioner for ikkevæsentlige rejser fra tredjelande ind i EU+-området.

Den 17. marts 2020 vedtog de førnævnte stater koordinerede foranstaltninger ved de ydre grænser på grundlag af henstillingen fra Kommissionen. Siden da har alle EU-medlemsstaterne (undtagen Irland) og de associerede Schengenstater truffet afgørelser på nationalt plan om at gennemføre rejserestriktioner.

For at bistå medlemsstaterne vedtog Kommissionen den 30. marts 2020 en vejledning om gennemførelsen af de midlertidige rejserestriktioner, om lettelsen af transitordningerne for hjemsendelse af EU-borgere fra hele verden og om håndteringen af situationer, hvor visa er udløbet pga. rejserestriktionerne. Vejledningen blev udarbejdet med input fra Det Europæiske Agentur for Grænse- og Kystbevogtning (Frontex), Det Europæiske Center for Forebyggelse af og Kontrol med Sygdomme (ECDC) og Europol.

Som opfølgning på meddelelsen af 16. marts vedtog Kommissionen den 8. april 2020 ligeledes en opfølgende meddelelse "om en vurdering af anvendelsen af de midlertidige rejserestriktioner for ikkevæsentlige rejser til EU". I denne meddelelse opfordrede Kommissionen Schengenmedlemsstaterne og de associerede Schengenstater til på koordineret vis at forlænge anvendelsen af restriktionerne for ikkevæsentlige rejser fra tredjelande til EU+-området med yderligere 30 dage, dvs. indtil den 15. maj 2020.

De midlertidige rejserestriktioner gælder for alle ikkevæsentlige rejser fra tredjelande til EU+-området. For at sikre rettighederne for EU-borgere og borgere i de associerede Schengenstater tillige med deres familiemedlemmer og tredjelandsstatsborgere, der opholder sig lovligt i EU, er sådanne personer ikke desto mindre undtaget fra anvendelsen af rejserestriktioner for ikkevæsentlige rejser med henblik på at vende tilbage til deres hjem. For at begrænse restriktionernes indvirkning på samfundets virkemåde til det nødvendige minimum blev det desuden henstillet til medlemsstaterne ikke at anvende restriktionerne på særlige kategorier af rejsende, der har en væsentlig funktion eller et væsentligt behov.

Da den periode, hvori der henstilles til at opretholde rejserestriktionen ved de ydre grænser, udløber den 15. maj 2020, vurderes det i denne meddelelse, om en yderligere forlængelse er nødvendig og berettiget.

II Udviklingen siden vedtagelsen af meddelelsen om vurdering af rejserestriktionen (8. april 2020)

Formålet med rejserestriktionen ved de ydre grænser er at reducere risikoen for, at sygdommen spredes som følge af rejser til EU. Det drastiske fald i den globale rejsetrafik fortsatte i april måned — både til og fra EU og inden for EU. Den 3. maj 2020 rapporterede Eurocontrol en samlet nedgang i antallet af flyvninger på 91 %, dvs. 27 754 færre flyvninger sammenlignet med 2019. På nuværende tidspunkt udgør fragtflyvninger stort set de resterende flyvninger. Lignende tendenser konstateres også for andre transportformer såsom færge, bus og tog.

Nogle EU-medlemsstater og associerede Schengenstater tager deres første forsigtige skridt til inden for deres områder at lempe foranstaltningerne til at holde afstand, men den overordnede målsætning om at begrænse spredningen af coronavirus ved at mindske social interaktion gælder fortsat. Desuden er situationen i Europa og globalt set fortsat meget skrøbelig, og det kan ikke udelukkes, at der kan opstå et behov for at genindføre foranstaltninger i tilfælde af en genopblussen i antallet af smittetilfælde.

Den 15. april 2020 fremlagde formanden for Europa-Kommissionen og formanden for Det Europæiske Råd en "fælles europæisk køreplan for ophævelse af covid-19-inddæmningsforanstaltningerne". I den fælles køreplan foreslås en gradvis tilgang til åbningen af vore indre og ydre grænser med målet om i sidste ende at genetablere en situation uden restriktioner for fri bevægelighed, hvor Schengenområdet fungerer på normal vis. Kontrollen ved de indre grænser vil skulle ophæves gradvist og på en velkoordineret måde, før de midlertidige restriktioner ved de ydre grænser kan lempes i en anden fase, og personer bosiddende uden for EU på ny kan foretage ikkevæsentlige rejser til EU.

Det er også værd at minde om, at Kommissionen for at løse de alvorlige problemer, som følger af genindførelsen af kontrol ved de indre grænser og rejserestriktioner, og begrænse påvirkningerne af det indre markeds funktionsmåde har mobiliseret alle de nødvendige ressourcer og sikret samordning på EU-plan. Desuden har Kommissionen fremlagt praktisk vejledning for at sikre en jævn strøm af vigtige varer i hele EU via grønne baner, for at lette luftfragt og for at sikre arbejdstagernes frie bevægelighed. Disse retningslinjer har i høj grad afbødet restriktionernes påvirkning af det indre marked og den frie bevægelighed, og de bør anvendes, indtil kontrollen ved de indre grænser er ophævet.

III Forlængelse af de midlertidige restriktioner for rejser til EU+-området

Som tidligere nævnt har nogle medlemsstater taget de indledende skridt til at lempe de inddæmningsforanstaltninger, der er truffet for at bekæmpe pandemiens spredning. Det er imidlertid bydende nødvendigt, at enhver foranstaltning træffes gradvist, og at forskellige foranstaltninger ophæves i forskellige faser. Desuden bør der afsættes tilstrækkelig tid mellem hver fase, da virkningerne først vil kunne måles efter et vist tidsrum. Selv om den epidemiologiske situation i EU begynder at vise tegn på en vis stabilisering og giver anledning til forsigtig optimisme, består risikoen for en fornyet stigning i antallet af smittetilfælde i lokalsamfund fortsat, især hvis foranstaltningerne ophæves for tidligt og uden koordinering. Desuden er situationen stadig skrøbelig i mange tredjelande, herunder i lande, der under normale forhold har en betydelig rejseaktivitet til og fra EU, fordi mange lande og regioner befinder sig i tidligere viruseksponeringsfaser end Europa.

For at supplere EU's og Schengenstaternes indsats for at begrænse udbredelsen af covid-19 i kraft af mindsket social interaktion er der også fortsat behov for en sideløbende og koordineret indsats ved EU+-områdets ydre grænser. Af hensyn til sådanne foranstaltningers effektivitet bør de gennemføres på ensartet vis af alle EU-medlemsstaterne og Schengenstaterne ved alle ydre grænser og med samme slutdato.

Kommissionen opfordrer derfor Schengenmedlemsstaterne og de associerede Schengenstater til at forlænge anvendelsen af restriktionerne for ikkevæsentlige rejser fra tredjelande til EU+-området med yderligere 30 dage indtil den 15. juni. 2020. En eventuel yderligere forlængelse af denne periode bør vurderes i de kommende uger på grundlag af udviklingen i den epidemiologiske situation såvel i som uden for EU.